תומר אביטל

תומר אביטל בכנס מפלגת העבודה, 9 באוגוסט 2022 
תומר אביטל (נולד ב-2 בדצמבר 1982) הוא אקטיביסט ועיתונאי עצמאי, בלוגר פוליטי, מייסד מיזם התקשורת "שקוף" ואחד ממייסדי המיזם החברתי "לובי 99". שימש אחד המנחים של התוכנית "הרשת החברתית" ברשת 13 והיה בעל פינה אישית בתוכנית התחקירים של הערוץ כאן 11, "שטח הפקר". מרצה לעיתונות ואקטיביזם שהרצה במרכז הבינתחומי הרצליה, בסמינר הקיבוצים, אוניברסיטת תל אביב ואוניברסיטת רייכמן.

== ביוגרפיה ==
אביטל, יליד טבריה, גדל והתחנך בזכרון יעקב, בוגר מגמה הומנית. לאחר סיום לימודי חובה התגייס לצבא לתותחנים בתפקיד חובש. סיים את שירותו הצבאי כחוג"ד ולאחר השחרור עבד במקומון "אמצע חדרה", מבית ידיעות אחרונות (2004). משם המשיך ללימודים אקדמיים במדעי המדינה וספרות באוניברסיטה העברית. במסגרת לימודי התואר למד בתוכנית לחילופי סטודנטים במדריד והשתתף בתוכנית למנהיגות חברתית באוניברסיטת מקגיל קנדה.

במקביל ללימודיו, אביטל החל לעבוד כתחקירן בתוכנית "מבט" (2006–2007), ולאחר מכן התמנה לתפקיד כתב הכנסת של העיתון "כלכליסט" (2009–2013) בו הוא סיקר היבטים כלכליים של הפעילות הפרלמנטרית.

בשנת 2013, שימש ככתב-תחקירן בתוכנית "עובדה". במקביל פרסם את "המשכן - תעלומת רצח במסדרונות הכנסת" - ספר מתח בהוצאת "עם עובד", המציג במקביל לעלילה בלשית תמונה מקיפה של המתרחש מאחורי הקלעים של המערכת הפוליטית והכנסת.

בהמשך החל לפעול אביטל כעיתונאי עצמאי, הקים את המיזם "100 ימים של שקיפות", היה אחד ממייסדי המיזם "לובי 99", הקים את המיזם "קרן התחקירים" ולקח חלק בסדרת תחקירים עיתונאיים ובחשיפות שונות בסוגיות שקיפות רשויות ציבוריות וקשרי הון שלטון ובמיזמים נוספים, כמו כן תומר מקדם אג'נדה של הפרדת הדת מהמדינה.

משנת 2015, תומר אביטל מרצה לתקשורת, בבית הספר לתקשורת וקולנוע במכללת סמינר הקיבוצים.

בשנת 2017 השתתף בתוכנית "חתונה ממבט ראשון" ששודרה בשידורי קשת, ואף היה בזוגיות עם יעל פולקמן, משתתפת אחרת בתוכנית.

לקראת הבחירות לכנסת העשרים וחמש, הודיע כי הוא משעה את עצמו מפעילות עיתונאית והתמודד בבחירות מקדימות במפלגת העבודה, ופרסם מצע אישי<ref></ref>. אביטל קיבל 5763 קולות, עשירי מבין כל המועמדים. עם זאת, בשקלול שריונים שונים ברשימה (כגון שריון למחוז המושבים ושריון למחוז הקיבוצים), וכן בשקלול שיטת ה"ריץ'-רץ'" המשווה את כמות הנשים והגברים ברשימה, אביטל הוצב ברשימת המפלגה לכנסת במקום ה-19.

אביטל בזוגיות עם תמר בר לב. ביולי 2020 נולד בנם<ref></ref>.

==יוזמות חברתיות ==
כחלק מתפיסת עולמו ומאבקו למען שקיפות, אביטל מעביר הרצאות בנושא שקיפות והדרך לחולל שינוי אפקטיבי, ובשנת 2015 הוזמן למספר הרצאות בוושינגטון. בשנת 2015 העביר אביטל הרצאה במסגרת TEDxWhiteCity בשם "איך להפוך את הפוליטיקה לסקסית". ב-2016, הוא שובץ במקום ה-44 ברשימת "100 המשפיעים בתקשורת" של "גלובס", ובאותה שנה גם זכה בפרס דיגיט לעיתונות דיגיטלית.

===יוזמת "100 ימים של שקיפות"===

מיזם הפועל למען שקיפות על ידי הצגת קשרי ההון-שלטון, פגישות מיומני חברי הכנסת, מידע המרמז על אפשרות לניגוד עניינים בין פעילות חברי הכנסת וחייהם האישים וסוגיות שקיפות נוספות. המיזם הוקם בעזרת מימון המונים באתר הדסטארט, אשר ביקש לגייס 100,000 ש"ח כדי לקדם את נושא השקיפות הקרוב לליבו. מטרתו המקורית של המיזם הייתה לשלוח חוקרים פרטיים בעקבות חברי כנסת במטרה לחשוף את יומן הפגישות שלהם ודרכו את קשרי ההון-שלטון.

המיזם הושק במהלך מבצע צוק איתן והצליח לגייס כמעט 60% יותר מהסכום המבוקש. תחילת המיזם נדחתה במספר חודשים בעקבות פיזור הכנסת, עד להתכנסות הכנסת מחדש לאחר הבחירות. אף על פי כן, כבר במהלך תקופה זאת, במיזם החל להופיע מידע אודות חברי הכנסת. בהמשך, אסטרטגיית המיזם שונתה והורחבה לתקופה העולה על 100 הימים המקוריים. המיזם מציג את קשרי ההון-שלטון, פגישות מיומני חברי הכנסת ומידע המרמז על אפשרות לניגוד עניינים בין פעילות חברי הכנסת וחייהם האישים. בשנת 2015 ההיתר הקבוע שלו אביטל למשכן הכנסת נלקח ממנו. בתגובה, הוא החל לחשוף מי כן זוכה לאותם היתרים ובהמשך אף תבע את הכנסת בדרישה להפוך את רשימת בעלי ההיתרים לפומבית, וניצח.

=== לובי 99 ===

מיזם חברתי כלכלי ששם לו למטרה להילחם עבור האינטרסים הציבורים על ידי הקמת חברת לובי. הרעיון למיזם נולד כבר בשנת 2014 והוצג על ידי אביטל בכנס של התנועה לאיכות השלטון. המיזם גייס 136,000 ש"ח באתר גיוס ההמונים הדסטארט והעסיק את הלוביסטית הראשונה כפיילוט עבור המשך המיזם. נכון לשנת 2018 המיזם מעסיק ארבע לוביסטיות במשרה מלאה ומקדם מטרות חברתיות כלכליות שנבחרות על יד התורמים למיזם.

===חידוש המחאה החברתית===
ב-16 ביולי 2016 החל אביטל, יחד עם פעילים חברתיים נוספים, ללון באוהלים בשדרות רוטשילד בתל אביב, בניסיון לשחזר את המחאה החברתית. לדבריו, "אנשים צריכים להיאבק בשכר דירה מפלצתי, לא משנה איפה הם גרים, בשכר חציוני עלוב, ובשיעור העוני הכי גבוה ב-OECD."

בשנת 2017 אביטל חידש את המחאה בצורת "אוניברסיטה עממית" הנודדת ברחבי ישראל. המפגשים מתאפיינים בהרצאות על המנגנון הממשלתי ופגמיו, לצד קריאה ברורה לפעולה המתחלקת ל-3 חלופות: התפקדות למפלגות, תמיכה בעיתונות עצמאית ובכלבי שמירה האזרחים, והצטרפות למיזם בשם "סיירת השקיפות".

=== קרן התחקירים ===
בשנת 2016 ייסד אביטל את קרן התחקירים - קרן תחקירים עצמאית שמממנת עיתונאים חוקרים הפועלים בשליחות ובהנחיה ישירה של הציבור.

הקרן שואפת לפעול באמצעות מימון המונים מהציבור ומתרומות. פעילות הקרן מבוצעת בהנחיה של הציבור, שמציע רעיונות לתחקירים ומדרג בהצבעה את התחקירים המועדפים עליו. מטרת הקרן לפעול לקידום תחקירים בתחומים בעלי עניין לציבור, ללא תלות בבעלי אינטרסים זרים, ללא בעלויות זרות של בעלי הון על פעילות הקרן וללא השפעה שלטונית מרסנת.

באוקטובר 2018 התמזגה קרן התחקירים אל תוך כלי התקשורת "שקוף".

=== שקוף ===

בשנת 2018 הקים אביטל כלי תקשורת ציבורי בשם "שקוף", שהוא איחוד של המיזמים מאה ימים של שקיפות וקרן התחקירים. לאחר השלמת המהלך, מתמקד שקוף בעיתונות חוקרת, ופועל במודל כלכלי של בעלות המונית ישירה ומלאה של תומכי המיזם, ובמודל מדיניות של התבססות על הצבעותיהם לבחירת נושאי התחקיר של המיזם.

נכון לנובמבר 2021 מונה "שקוף" (לאחר איחוד עם "העין השביעית") 11 עובדים קבועים, 6 עובדים חלקיים, וצוות מתנדבים שמסייע באופן שוטף<ref></ref>. נכון לאותו תאריך, ישנם 6,663 תומכים קבועים המשקיעים במצטבר למעלה מ-200,000 ש"ח בחודש<ref></ref>.

בעקבות פעילות שקוף, הופיע תומר אביטל ברשימת "100 המשפיעים של דה-מרקר" בשנת 2020.

=== מיזמים נוספים ===
תוך כדי ניהול המיזמים השונים אביטל ממשיך במאבקו לשקיפות וכנגד קשרי ההון-שלטון, דרך עבודתו כעיתונאי עצמאי ובאמצעות ראיונות בתוכניות טלוויזיה. אביטל משתף פעולה עם תוכניות כגון "צינור לילה", "תוכנית חיסכון" ו"לילה כלכלי", מופיע בפינה קבועה בערוץ הכנסת ובתוכנית הרדיו השבועית בהגשת תמר אלמוג ומוטי גילת בכאן ב. מלבד זה, הוא מתפעל בלוג עצמאי ובלוג באתר האינטרנט של "הארץ". בנוסף, אביטל קריין בפודקאסט בשם "שקוף" המתאר כיצד פועל המנגנון השלטוני, ובהמשך בפודקאסט מטעם כאן 11 בשם "המדריך לדמוקרטיה". לדברי אביטל, "אין בעיה עם ח"כ עשיר – יש בעיה עם ח"כ מסתיר"<ref name="shakuf.co.il"></ref>.

מנובמבר 2018 הגיש אביטל את תוכנית התחקירים "הרשת החברתית" בערוץ רשת 13, לצד אור-לי ברלב וערן הילדסהיים. התוכנית מוגשת בפורמט דוקו-אקטיביסטי, והיא עוסקת בנושאים כמו עוולות חברתיות, וכשלי הבירוקרטיה.

בשנת 2023, בתקופה בה הממשלה קידמה יוזמות לשינוי האיזון בין הרשויות והחלשת יכולת הביקורת של בית המשפט על הממשלה והכנסת, יזם שביתה בת שעה באמצע יום עבודה תחת הכותרת "שביתת אזהרה". אל השביתה הצטרפו התארגנויות נוספות דוגמת "שביתת הרופאים" ומארגני "מחאת עובדי ההיי טק" ולמעלה מ־100 חברות פרסמו לעובדיהם כי יתירו להם להשתתף בשביתה, ומאות יצאו לרחובות. חברות אחרות השתתפו ביזמת שביתה חלופית שארגן אביטל, של פגישות זום עם מומחים המסבירים על דמוקרטיה. בנוסף לחברות ההייטק, נרשמו לשביתה כ-500 עסקים קטנים ובינוניים נוספים מרחבי הארץ.

== חשיפות ונושאי סיקור של תומר אביטל ==
*מיליוני השקלים שקיבל אהוד ברק מקרן וקסנר<ref></ref>.
*סדרת כתבות שהובילה להגברת השקיפות ברשויות המקומיות<ref></ref> ובאגודות העות'מאניות<ref></ref>.
*חשיפת יועצים פרלמנטריים שכיהנו במקביל כלוביסטים - בעקבות התחקיר הפרצה נסגרה<ref></ref>.
*בניית מדדים חדשניים לבדיקת עבודתם של חברי הכנסת<ref name="tomeravital1.com"></ref>.
*סיקור מתמשך<ref></ref> של נבחרי ציבור שמוחקים תגובות ביקורתיות וחוסמים גולשים. הגשת בג"ץ<ref></ref> בנושא שמוביל לגיבוש כללים חדשים<ref></ref>.
*יצירת דירוג דוברי רשויות ציבוריות - שהפך בשנת 2021 למיזם ממשלתי רשמי<ref></ref>.
*השקפת עשרות יומנים<ref></ref> ונכסים<ref name="shakuf.co.il"/> של נבחרי ציבור, יצירת מפלגה שקופה<ref></ref> וחשיפת סדר יומו הריק של סגן השר להגנת הסביבה<ref></ref>.
*חשיפת שורת שיטות דרכן הלוביסטים משפיעים על חברי הכנסת<ref></ref>.
*הלחצים של תעשיית הפרוות על חברי הכנסת<ref></ref>. תחקיר שהוביל לתקנות לאיסור סחר בפרוות<ref></ref>.
*חשיפת תרומות הארגון "נוצרים מאוחדים למען ישראל" לתנועת "אם תרצו", כאשר הסוכנות היהודית משמשת כצינור להעברת הכספים, בניגוד לנהלים שלה-עצמה.
* פרסום הוצאות המעון המופרזות של רה"מ שהובילו לחקירה פלילית.
* חשיפת המניעים מאחורי חוק להתקנת צגים אלקטרוניים ברשתות מזון ובתי עסק, בעקבותיה הוקפאה הצעת החוק.
*חשיפת ניגוד עניינים של חבר הכנסת מיקי זוהר בעניין חשד לקידום אינטרסים אישים בבנייה בקריית גת.

==יצירות ספרותיות==
בשנת 2013 יצא לאור ספרו של תומר אביטל "המשכן"<ref></ref>, רומן מתח המספר על תעלומת רצח במסדרונות הכנסת. הרומן מציג תמונה של המתרחש מאחורי הקלעים של המערכת הפוליטית, עבודת הכנסת, שיטות פעולה של חברות לובינג הפועלות בכנסת ומעורבות בעלי הון בהליכי חקיקה.

בשנת 2024 פרסם תומר אביטל ספר דיגיטלי בשם "מדריך מעשי לקריאה ביקורתית", שעוסק בפייק ניוז<ref></ref>.

בנוסף, אביטל משתתף ומופיע באירועי פואטרי סלאם.

== קישורים חיצוניים ==

* [https://shkifut.info מאה ימים של שקיפות] - אתר האינטרנט של המיזם
* [https://tomeravital.wordpress.com תומר אביטל - רואים שקוף - בלוג אקלקטי על שקיפות עצמית וציבורית]
* [https://podcastim.org.il/?s=תומר+אביטל הפודקאסטים של תומר אביטל], באתר [https://podcastim.org.il/ פודקאסטים]
* 
* 
* 
* 
* 
* תומר אביטל, [https://www.youtube.com/watch?v=VIp2py_COh4&ab_channel=PoetrySlamIsrael אלוהים נמצא בפרטים] (פואטרי סלאם), באתר YouTube
* דפנה ליאל, [https://www.ranlevi.com/2017/05/18/osim_politiqa_tomer_avital/ הוועדה הסודית שמקבלת את ההחלטות החשובות במדינה] - ריאיון עם אביטל שנערך במסגרת הפודקאסט "עושים פוליטיקה", 18 במאי 2017
*

==הערות שוליים==

קטגוריה:בלוגרים ישראלים
קטגוריה:משתתפים בתוכניות מציאות ישראליות
קטגוריה:סגל כלכליסט
קטגוריה:פעילים חברתיים ישראלים
קטגוריה:יזמים ישראלים
קטגוריה:בוגרי האוניברסיטה העברית בירושלים
קטגוריה:ישראלים שנולדו ב-1982
קטגוריה:פעילי מפלגת העבודה